ADVANC วิ่งต่อ 2% ตื่นข่าวตั้งกอง AISIF-กำไร Q4 ทะลัก 7.4 พันล้าน โบรกอัพเป้า 230 บ.
ADVANC ราคาวิ่งต่อหลังโชว์ งบ Q4/65 ดีเกินคาดกำไรทะลัก 7.4พันล้าน พร้อมตื่นข่าวตั้งกองทุนโครงสร้างพื้นฐาน ฟาก บล.ดาโอ ประมาณการกําไรปกติปี 66 ไว้ที่ 2.7 หมื่นล้านบาท อัพปรับราคาเป้าหมายใหม่  230 บาท
ADVANC ราคาวิ่งต่อหลังโชว์ งบ Q4/65 ดีเกินคาดกำไรทะลัก 7.4พันล้าน พร้อมตื่นข่าวตั้งกองทุนโครงสร้างพื้นฐาน ฟาก บล.ดาโอ ประมาณการกําไรปกติปี 66 ไว้ที่ 2.7 หมื่นล้านบาท อัพปรับราคาเป้าหมายใหม่  230 บาท
10 ก.พ. 2566

ผู้สื่อข่าวรายงานว่า วันนี้ (10 ก.พ. 66) ราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ปิดตลาดช่วงภาคเช้า ณ เวลา 12:30 น. อยู่ที่ระดับ 204.00 บาท บวก 4.50 บาท หรือ 2.26% สูงสุดที่ระดับ 205.00 บาท ต่ำสุดที่ระดับ 201.00 บาท ด้วยมูลค่าการซื้อขาย 1,790.93 ล้านบาท

โดยราคาหุ้น ADVANC ปรับตัวขึ้นต่อตอบรับกระแสข่าวหลังจาก สำนักข่าวบลูมเบิร์ก รายงานโดยอ้างอิงข้อมูลจากแหล่งข่าวว่า ADVANC บริษัทโทรคมนาคมรายใหญ่ที่สุดของไทย กำลังพิจารณาทางเลือกต่าง ๆ สำหรับธุรกิจเสาโทรคมนาคม รวมถึงการตั้งกองทุนเพื่อขายสินทรัพย์ดังกล่าว
ทั้งนี้แหล่งข่าวที่ไม่ประสงค์จะเปิดเผยชื่อ ระบุว่า AIS ได้มีการจัดประชุมหารือกับคณะที่ปรึกษาเพื่อทบทวนด้านยุทธศาสตร์สำหรับธุรกิจเสาโทรคมนาคมดังกล่าว ขณะที่อีกทางเลือกหนึ่งที่กำลังอยู่ระหว่างการพิจารณา คือ การจัดตั้งกองทุนโครงสร้างพื้นฐานสำหรับสินทรัพย์ที่เป็นเสาโทรคมนาคมที่สามารถจดทะเบียนในตลาดหลักทรัพย์แห่งประเทศไทยได้
แหล่งข่าวระบุว่า ธุรกิจเสาโทรคมนาคมดังกล่าว อาจมีมูลค่าระหว่าง 2,000-3,000 ล้านดอลลาร์สหรัฐ (ประมาณ 60,000-90,000 ล้านบาท) โดยขณะนี้บริษัทด้านโทรคมนาคมหลายแห่ง ตลอดจนกองทุนที่มุ่งเน้นด้านโครงสร้างพื้นฐานต่างก็แสดงความสนใจสินทรัพย์ดังกล่าว
ด้านบล.โนมูระ พัฒนสิน กล่าวว่า ราคาหุ้นบวกน่าจะเป็นการตอบรับความคาดหวังเชิงบวก Bloomberg รายงานอยู่ระหว่างพิจารณาจัดตั้งที่ปรึกษาเพื่อทบทวนแผนนำเสาโทรคมนาคม มาสร้างประโยชน์เชิงกลยุทธ์หรือแผนจัดตั้งกองทุนโครงสร้างพื้นฐานมูลค่า 2,000-3,000 ล้านดอลลาร์สหรัฐ
สำหรับแผนการจัดตั้งกองทุนโครงสร้างพื้นฐาน ถือเป็นการขยับที่มีนัยต่อกลยุทธ์ระยะถัดไปของ ADVANC ทั้งมุมการนำทรัพย์สินที่มีไปสร้างประโยชน์มากขึ้น ขณะที่กรณีตั้งกองทุนโครงสร้างพื้นฐาน โดยเชื่อว่าเงินทุนที่ได้จะนำไปขยายธุรกิจใหม่ ๆ ภาพรวมไม่ว่าจะออกมาในรูปแบบใด เชื่อมีโอกาสช่วยเติบโตเร็วขึ้นกว่าธุรกิจปัจจุบัน
โดยรวมจะเป็นภาพบวกต่อ ADVANC หากการตั้งกองทุนโครงสร้างพื้นฐานเกิดขึ้นจริง จากประโยชน์ดังกล่าวและคาดต่อยอดธุรกิจปัจจุบันที่กำลังมีทิศทางดีขึ้น จากโครงสร้างคู่แข่งลดลง
นอกจากนี้ยังมีประเด็นบวกหลังจาก ADVANC รายงานผลประกอบการงวดไตรมาส 4/65 มีกำไรสุทธิ 7,363 ล้านบาท เพิ่มขึ้น 7.3% เทียบกับงวดไตรมาส 4/64 ที่มีกำไรสุทธิ  6,863 ล้านบาทและเพิ่มขึ้น 22% เมื่อเทียบไตรมาส 3/65 ที่มีกำไรสุทธิ 6,032 ล้านบาท ขณะที่ทั้งปี 2565 มีกำไรสุทธิ 26,011 ล้านบาท ลดลง 3.4% เมื่อเทียบกับปี 64 ที่มีกำไรสุทธิ 26,922 ล้านบาท
อย่างไรก็ดี ADVANC ยังคงความสามารถในการทำกำไรได้ดีอย่างต่อเนื่อง โดย EBITDA margin อยู่ที่ 48.4% จากการบริหารต้นทุนที่ดี ท่ามกลางความกดดันจากสภาวะการแข่งขันด้านราคา ขณะที่อัตรากำไรสุทธิอยู่ที่ 14% ถือว่าสูงกว่าค่าเฉลี่ยของอุตสาหกรรมอย่างมีนัยสำคัญ พร้อมกันนี้คณะกรรมการบริษัท มีมติอนุมัติจ่ายเงินปันผลงวดครึ่งหลังปี 2565 ที่หุ้นละ 4.24 บาท กำหนดขึ้นเครื่องหมาย XD วันที่ 22 ก.พ.66 และจ่ายปันผล 19 เม.ย.66
ส่วนแนวโน้มเป้าหมายปี 66 รายได้จากการให้บริการหลักจะเติบโตประมาณ 3-5% ส่วนกำไรก่อนหักภาษีและค่าเสื่อมฯ (EBITDA) จะเติบโตในระดับเดียวกัน โดยมีแผนลงทุนอยู่ที่ 27,000-30,000 ล้านบาท เพื่อเป็นการสร้างโอกาสในการเติบโตในธุรกิจหลักและเพื่อรักษาความเป็นผู้นำด้านโครงข่าย
ขณะที่ บล.ดาโอ ระบุว่า ประมาณการกําไรปกติปี 66 ฟื้นตัวหากการแข่งขันไม่เพิ่มความรุนแรง โดยยังคงกำไรปกติไว้ที่ 2.7 หมื่นล้านบาท เพิ่มขึ้น 3% เมื่อเทียบกับปีก่อน หลังสมมติฐานที่ใช้ยังคงอยู่ในกรอบ guidance ปี 65 ของบริษัทคือรายได้จากบริการหลักเติบโต 3-5%, EBITDA เติบโต mid-single digit, และ CAPEX 2.7-3.0 หมื่นล้านบาท ปรับราคาเป้าหมายขึ้นเป็น 230.00 บาท จากเดิม 210.00 บาท แนะนำ “ซื้อ”